คลังขายหุ้นแสนล้านใช้หนี้จำนำข้าว
รมว.คลัง เล็งชงครม.-สนช.ออกกม.พิเศษล้างหนี้กว่า 7.2 แสนล. มีแผนขายหุ้นใช้หนี้
22 พ.ค. 2558

รมว.คลัง เล็งชงครม.-สนช.ออกกม.พิเศษล้างหนี้กว่า 7.2 แสนล. มีแผนขายหุ้นใช้หนี้
 นายสมหมาย ภาษี รมว.คลัง เปิดเผยว่า ภายใน 2 เดือนนี้ คลังจะเสนอรัฐบาลออกกฎหมายพิเศษบริหารหนี้ที่ขาดทุนโครงการรับจำนำข้าว หนี้ชดเชยการรถไฟแห่งประเทศไทย ( ร.ฟ.ท.) และองค์การขนส่งมวลชนกรุงเทพ( ขสมก.) และ เงินที่รัฐบาลค้างกองทุนประกันสังคม รวมเป็นเงิน 7.2 แสนล้านบาท ในจำนวนนี้เป็นหนี้จากโครงการรับจำนำข้าว 5.12 แสนล้านบาท
รมว.คลัง กล่าวว่า ในกฎหมายจะให้อำนาจกระทรวงการคลังขายหุ้นที่กระทรวงการคลังถืออยู่และไม่ได้มีประโยชน์หรือผลดีกับการบริหารเศรษฐกิจของประเทศ คาดว่าจะได้เงินไม่ต่ำกว่า 1 แสนล้านบาท
ทั้งนี้กฎหมายพิเศษจะกำหนดให้ชำระภายใน 20 ปี ซึ่งไม่ได้เป็นการออกพันธบัตรอายุ 20 ปีทั้งหมด แต่จะออกเป็นพันธบัตรให้สอดคล้องกับการชำระหนี้ให้เป็นระบบ โดยจะออกเป็นพันธบัตรอายุ 3 ปี  5  ปี  7  ปี  10 ปี  12 ปี และ 20 ปี ซึ่งจะช่วยทยอยการชำระหนี้ในแต่ละปีออกไป ไม่ให้เป็นภาระกับงบประมาณมากเกินไป